# Predkladacia správa

Návrh na vyhlásenie obce Turany za mesto sa predkladá na základe žiadosti obce a na základe odporúčania príslušného okresného úradu v sídle kraja a dotknutých ústredných orgánov štátnej správy – Ministerstva dopravy, výstavby a regionálneho rozvoja Slovenskej republiky, Ministerstva hospodárstva Slovenskej republiky, Ministerstva kultúry Slovenskej republiky, Ministerstva zdravotníctva Slovenskej republiky a Ministerstva práce, sociálnych vecí a rodiny Slovenskej republiky.

Žiadosť obce o vyhlásenie za mesto je v súlade s ustanoveniami zákona Slovenskej národnej rady č. 369/1990 Zb. o obecnom zriadení v znení neskorších predpisov (ďalej len „zákon o obecnom zradení“).

Podľa § 22 ods. 1 zákona o obecnom zriadení môže Národná rada Slovenskej republiky vždy k 1. januáru na návrh vlády Slovenskej republiky vyhlásiť za mesto obec, ktorá:

a) je hospodárskym, administratívnym a kultúrnym centrom alebo centrom cestovného ruchu, alebo kúpeľným miestom,

b) zabezpečuje služby aj pre obyvateľov okolitých obcí,

c) má zabezpečené dopravné spojenie s okolitými obcami,

d) má aspoň v časti územia mestský charakter zástavby,

e) má najmenej 5 000 obyvateľov.

Podľa § 22 ods. 2 zákona o obecnom zriadení možno obec vyhlásiť za mesto, aj keď nespĺňa podmienku počtu obyvateľov, ak je to opodstatnené vzhľadom na splnenie ostatných predpokladov uvedených v odseku 1.

Obec Turany má 4 332 obyvateľov a je administratívnym a kultúrnym centrom, zabezpečuje niektoré služby aj pre obyvateľstvo okolitých obcí, má zabezpečené dopravné spojenie s okolitými obcami a v časti územia obce má mestský charakter zástavby a v minulosti už mala obec udelené mestské výsady. Uvedená obec spĺňa zákonné podmienky vyhlásenia obce za mesto, a preto je možné stotožniť sa so žiadosťou obce, ako aj so stanoviskom príslušného okresného úradu v sídle kraja a ústredných orgánov štátnej správy, a vyhlásiť ju za mesto.

Predkladaný materiál nemá vplyv na rozpočet verejnej správy. Materiál nemá vplyv na podnikateľské prostredie, sociálne vplyvy, vplyvy na životné prostredie a informatizáciu spoločnosti.